Médiatanács: Hét új online videó, illetve sorozat készülhet a Neumann János-pályázat támogatásával • Nemzeti Média- és Hírközlési Hatóság
Médiatanács: Hét új online videó, illetve sorozat készülhet a Neumann János-pályázat támogatásával
Közel hétmillió forint támogatást nyertek el a Nemzeti Média- és Hírközlési Hatóság (NMHH) Médiatanácsa által meghirdetett Neumann János-pályázat tavalyi első fordulójának sikeres pályázói, emellett a mecenatúraprogram meghirdette a forgatókönyvírást és filmtervfejlesztést támogató pályázatát. Burkolt reklámok miatt a hatoscsatorna 175 ezer forintos bírságot kapott, és eredményesen zárult egy miskolci, valamint egy szolnoki rádiós pályázat.
Hat hazai és egy határon túli pályázó részesült összesen 6.9 millió forint támogatásban a Magyar Média Mecenatúra Program Neumann János-pályázatának 2017-es első fordulójában. A harmadik rész is elkészülhet a Tiltott kastélyok című online sorozatból – a magyaridok.hu/videoriport oldalon megnézhető új epizód Küküllővárra kalauzolja majd el az érdeklődőket. A portálon egy új online tartalom is elérhető lesz, a Vízben élő gyógyerő három epizódban mutatja majd be a hazai halfogyasztás jótékony hatásait, a természetes és mesterséges vizekben élő halak környezetének ismertetésével. A Ceglédi TV online oldalára készül egy ötrészes sorozat Vaszary János 150 címmel születésének évfordulója alkalmából, a huszadik század egyik legsikeresebb és legnépszerűbb magyar festőjéről, öt műve bemutatásán keresztül. Az Index.hu videó rovatában lehet majd látni a Magyarország történeteken át című sorozatot, amelyben az egyes epizódokban elmesélt történetek helyszíne adja a következő rész úti célját. Az Echo TV online felületére két új online tartalom is készül. Az M1 Budapest a Kisföldalatti tizenegy állomását ismerteti, a Megfigyelt Budapest pedig öt jellegzetes akciót mutat be a kádári állambiztonság mindennapjaiból. A határon túli, erdélyi pályázó Borvizek, tájak, székelyek című kisfilmjének második évada is elkészülhet a támogatás révén, melyet a Filmdzsungel Stúdió online oldalán lehet majd megtekinteni. Az újabb három epizódban a Békás-szorost, a Hagymás-hegységet és Gyergyót ismertetik.
Kizárólag elektronikus úton, február 22-ig lehet jelentkezni az idei, 10 millió forint keretösszegű Egri Lajos forgatókönyvíró- és filmtervfejlesztő pályázatra. A kiírás szerint tévéfilmekhez, animációkhoz és ezek sorozataihoz kapcsolódó forgatókönyvírásra legfeljebb egymillió forintot, filmtervfejlesztésre maximum 2,5 millió forintot lehet elnyerni.
A Médiatanács 500 ezer forinttal támogatja az Aranyszem operatőrverseny helyét átvevő, Kovács László és Zsigmond Vilmos Magyar Operatőr Díj diák kategóriájának nyertesét.
Bírság burkolt reklámok miatt
Az NMHH televíziós egészségügyi magazinműsorokra vonatkozó célvizsgálata alapján a Médiatanács megállapította, hogy a hatoscsatorna több tavaly áprilisi és májusi adásában burkolt reklámokat tett közzé, ezért 175 ezer forint bírsággal sújtotta a csatorna médiaszolgáltatóját. A jogsértő reklámok az Alternatív, az Egészségpercek Tihanyi Tamással és Herbadoctor rendel című műsorszámokban kerültek a képernyőre, a vizsgált időszakban összesen – a premierekkel és az ismétlésekkel együtt – harmincöt alkalommal. A tanács a bírságok kiszabásakor minden esetben a fokozatosság és az arányosság elve alapján, az ügyek összes körülményét figyelembe véve állapítja meg a jogkövetkezmények adott formáját, mértékét.
Magyar Média Mecenatúra Program Hatoscsatorna burkolt reklám Szolnok 90,4 MHz Miskolc 103,0 MHz Magyar Katolikus Rádió Zrt. Hegyalja Média Kft. Magyar Katolikus Rádió Alapítvány